Talousrikoksista epäilty ja useita kertoja tuomittu Elomaa ei ollut paikalla käräjäoikeuden istunnossa.

Kimmo Elomaata epäillään törkeästä velallisen epärehellisyydestä.

Takavarikossa poliisin mukaan lähti myös pimeä pistooli, jonka runkonumero on hinkattu pois.

Elomaa on tuomittu lukuisia kertoja talousrikoksista.

Kimmo Elomaa kuvattuna vuonna 2013 kotonaan Maskussa. RONI LEHTI

Varsinais-Suomen käräjäoikeudessa päätettiin, että Kimmo Elomaan syytteen nostamisen määräaikaa pidennetään. Elomaata epäillään törkeästä velallisen epärehellisyydestä, josta voi saada jopa neljä vuotta vankeutta. Iltalehti kirjoitti epäilyistä toukokuussa.

Kihlakunnansyyttäjä Petri Hiltunen pyysi määräajan pidennystä, jotta Lounais-Suomen poliisilaitoksen tekemää takavarikkoa voidaan jatkaa.

Kimmo Elomaata ei 12. heinäkuuta järjestetyssä käräjäoikeuden istunnossa nähty, vaikka mies oli paikalle kutsuttu.

Käteistä ja pistooli

Maaliskuisessa takavarikossa poliisin matkaan lähti 11 000 euroa käteistä, josta kymppitonni löydettiin Kimmo Elomaan kylpytakin taskusta ja loput lompakosta. Vaimo Ritva " Kike " Elomaa on kertonut, että nämä rahat hän on nostanut miehelleen talousrahoiksi.

Takavarikkoon joutui myös Smith & Wesson -merkkinen pistooli, johon oli kiinnitetty äänenvaimennin ja kahdeksan patruunaa sisältänyt lipas. Aseen runkonumero oli tuhottu eikä se ollut enää näkyvissä.

Iltalehden haastatteleman aseasiantuntijan mukaan runkonumeron poistaminen viittaa yleensä siihen, että ase on hankittu käyttöön rikollisin keinoin.

Käräjäoikeus päätti pidentää syytteen nostamisen määräaikaa marraskuun puoliväliin asti.

Iltalehti ei saanut Kimmo Elomaata kiinni kommentoimaan asiaa.

Sekava tapaus

Entinen liikemies, 65-vuotias herra Elomaa nosti pankkiautomaateilta ghanalaisella luottokortilla 121 570 euroa lokakuun 2015 ja toukokuun 2016 välisenä aikana. Muodollisesti Kimmo Elomaa on rahaton ja velkainen, joten epäily törkeästä velallisen epärehellisyydestä heräsi.

Ghanalaisia rahoja nostellut Elomaa selitti, että oli kysynyt aiemmin verottajalta, kuinka rahat voisi saada Suomeen. Hänen mukaansa verottajan vastaus oli, että rahojen tuominen Suomeen olisi rahojen arvoa kalliimpi prosessi.

Elomaa ei käyttänyt nostamiaan rahoja velkojensa lyhentämiseen. Hän kertoi, että rahat ovat peräisin hänen vaimonsa 1980-luvun alun urheilumenestyksestä: urheiluvoitoista ja sponsoripalkkioista. Kimmo ja Kike Elomaa ovat olleet naimisissa jo 38 vuotta. Kiken kehonrakennusmenestys leivottiin Kimmon valmennuksessa.

- Minä myönnän nostot. Typeräähän se oli, jos siitä vankilaan vielä joudun, Elomaa totesi Iltalehdelle toukokuussa.

Kike Elomaa kiistää tietävänsä mitään 121 570 eurosta. Rahoja ei ole näkynyt perheen taloudessa, eikä Kikellä ole ollut tietoja, että rahoja olisi ollut Ghanassa.

Toukokuussa Kimmo Elomaa sanoi, että hän on lähettänyt rahat takaisin Ghanaan kuriirien välityksellä. Hän korosti, että rahat ovat Kiken ja hän on niitä vain hoitanut.

Juttu jatkuu kuvan jälkeen.

Elomaan pariskunta vuonna 1996. IL ARKISTO

Talousrikoksia riittää

Herra Elomaa on jo vuosikymmenten ajan ryvettynyt erilaisissa talousrikoksissa.

Turun käräjäoikeus tuomitsi loppuvuodesta 2005 viisi miestä, mukaan lukien Kimmo Elomaan, vankeusrangaistuksiin ja sakkoihin vuosina 2002-2003 varastettuihin veneisiin kohdistuneista kätkemisrikoksista.

Herra Elomaan tuomio törkeästä kätkemisrikoksesta oli vuosi ja kaksi kuukautta vankeutta sekä reilun 40 000 euron yhteisvastuullinen korvaus vahinkovakuutusyhtiöille. Käräjäoikeuden mukaan miehet hankkivat varastettuihin veneisiin vääriä rekisteritietoja, jotta ne voitaisiin kaupata uudelleen.

Vuonna 2003 Turun hovioikeus tuomitsi Elomaan useista talousrikoksista yhteensä kahdeksi vuodeksi ja kahdeksi kuukaudeksi vankeuteen sekä maksamaan 2,6 miljoonan euron vahingonkorvaukset Ruotsin valtiolle. Myös Kike Elomaa tuomittiin 1 140 euron sakkorangaistukseen kahdesta rekisterimerkintärikoksesta.

Vuonna 2002 Turun käräjäoikeus tuomitsi Elomaan törkeästä velallisen petoksesta vuoden ja seitsemän kuukauden mittaiseen ehdottomaan vankeusrangaistukseen. Syyttäjän mukaan Elomaa oli salannut omaisuuttaan vuonna 1996 tehdyssä ulosottoselvityksessä, muun muassa siirtämällä omaisuuttaan sukulaisen nimiin velkojilta suojaan.

Elomaan velipuoli, turkulainen kunnallispoliitikko Jarmo Rosenlöf (sd) sai 11 kuukauden ehdollisen avunannosta törkeään velallisen petokseen. Tuolloin oikeus hylkäsi Kikeä vastaan nostetut syytteet.

Kimmo Elomaa tuomittiin Ruotsissa vuonna 1990 veronkierrosta ja pimeän työvoiman käytöstä viideksi vuodeksi vankeuteen. Samalla hän jäi miljoonavelkoihin Ruotsin valtiolle.

Yhteys liivijengiin

Vuonna 2012 Kimmo Elomaa sanoi olevansa Cannonball MC -moottoripyöräkerhon kunniajäsen. Vuonna 2016 hän poseerasi Instagram-kuvassa Cannonball MC:n nykyään entisen johtajan Janne Tranbergin kanssa kerhon Turun-jaoston 20-vuotisjuhlassa.

Kunniajäsenyyttään Elomaa kuvaili kunniatehtäväksi.

- Eivät siihen kaikki varmaan pääse, hän kommentoi Iltalehdelle vuonna 2016.